PIELIKUMS

ES pagaidu ceļošanas dokumenta papildu tehniskās specifikācijas

I daļa

Izgatavošanas priekšnosacījumi, instrukcijas un standarti (1)

1. SATURS 50

2. INSTRUKCIJAS ATTIECĪBĀ UZ IZGATAVOTĀJIEM 50

3. FIZISKĀ DROŠĪBA 50

3.1. IZGATAVOŠANAS ĒKAS 50

3.2. DROŠĪBAS PERSONĀLS 50

3.3. DROŠĪBAS KONTROLES TELPA 51

3.4. APMEKLĒTĀJU VAI TREŠO PERSONU PIEKĻUVE 51

3.5. PERSONĀLA PIEKĻUVE 51

3.6. IZGATAVOŠANAS ZONU KONTROLE 51

3.7. IENĀKOŠIE UN IZEJOŠIE MATERIĀLI 51

3.8. PIEGĀDES ASPEKTI 51

4. IZGATAVOŠANAS METOŽU UN MATERIĀLU DROŠĪBA 52

4.1. IESPIEDPLATES 52

4.2. PAPĪRS 52

4.3. DIFRAKTĪVS OPTISKI MAINĪGA ATTĒLA ELEMENTS 52

4.4. DROŠĪBAS IESPIEDKRĀSAS 53

4.5. UZGLABĀŠANA 53

5. KVALITĀTES KONTROLE 53

6. ATSAUCES 53

1. SATURS

Šajā pielikuma daļā ir noteikti ES pagaidu ceļošanas dokumentu (ES PCD) izgatavošanas noteikumi.

Šo pielikuma daļu var izsniegt potenciālajām drošības spiestuvēm, piemēram, konkursa procedūras ietvaros.

2. INSTRUKCIJAS ATTIECĪBĀ UZ IZGATAVOTĀJIEM

ES PCD drīkst izgatavot vienīgi publiskās vai privātās spiestuves vai iestādes, ko ir pilnvarojušas dalībvalstis un kas spēj izgatavot augsta drošības līmeņa dokumentus.

Šiem uzņēmumiem vai iestādēm jāspēj pierādīt šādai izgatavošanai nepieciešamās spējas. Izgatavotāja galvenajam birojam jābūt Savienībā un arī ES PCD izgatavošanai ir jānotiek Savienībā.

ES PCD izgatavošanā nedrīkst izmantot trešās personas ārpakalpojumus (tas neattiecas uz tādiem izejmateriāliem un sastāvdaļām kā šķiedras un papīrs ar aizsarglīdzekļiem), izņemot, ja to atļauj dalībvalsts, kas slēdz līgumu par ES PCD izgatavošanu, un ja šī dalībvalsts par to ir paziņojusi Komisijai. Trešām personām, kas uzņēmušās izgatavot kādu ES PCD daļu, ir jāievēro šajā dokumentā noteiktie drošības standarti un prakse.

Izgatavotājam ir jābūt sertificētam saskaņā ar standartu ISO 9001 “Kvalitātes pārvaldības sistēmas” un ISO/IEC 27001 “Informācijas drošības pārvaldības sistēmas”.

Turklāt izgatavotājam ir jābūt derīgam ISO 14298 “Management of security printing processes” (iepriekš CWA 14641) sertifikātam vismaz “Valdības” vai līdzvērtīgā līmenī saskaņā ar attiecīgajiem valsts tiesību aktiem.

Izgatavotājiem pēc dalībvalsts pieprasījuma jāsniedz detalizēta informācija par drošības audita sertifikātiem.

Dalībvalstīm jānodrošina, ka izgatavotāji ievēro šos noteikumus, un jāpaziņo Komisija par to, kurš uzņēmums ir izraudzīts dokumentu izgatavošanai.

Izgatavotājam ir jāziņo dalībvalstij par ikvienu izgatavošanas laikā konstatēto drošības pārkāpumu attiecībā uz ES PCD, pamatmateriāliem vai spiestuves fizisko drošību, un dalībvalstij ir nekavējoties par to jāinformē Komisija.

3. FIZISKĀ DROŠĪBA

ES PCD izgatavošanā papildus ISO 14298 ir obligāti jāievēro šajā iedaļā noteiktās prasības. Tās attiecas arī uz materiāliem, starpproduktiem un ES PCD glabāšanu.

Izgatavošanas teritorijas un ēku fiziskā drošība ir jānodrošina saskaņā ar ISO 14298 un Intergraf sertifikācijas prasībām (it īpaši riska kategorijai E “Ar ielaušanos un piekļuvi saistītais risks”) vai saskaņā ar līdzvērtīgiem valsts tiesību aktiem.

Visas personas (darbinieki, drošības personāls, apmeklētāji, trešās personas utt.), kas atrodas izgatavotāja teritorijā vai izgatavošanas ēkās, jākontrolē atbilstoši ISO 14298 Intergraf sertifikācijas prasībām vai līdzvērtīgiem valsts tiesību aktiem.

3.1. IZGATAVOŠANAS ĒKAS

Visām ēkām, kurās glabā un apstrādā izejmateriālus, starpproduktus un gatavos produktus, ir jābūt sertifikātam vismaz “Valdības” līmenī atbilstoši ISO 14298 vai saskaņā ar līdzvērtīgiem valsts tiesību aktiem.

3.2. DROŠĪBAS PERSONĀLS

Izgatavotājam jāizmanto speciāla un atsevišķa drošības nodaļa vai sertificēts apsardzes uzņēmums ar labu reputāciju un labi apmācīts drošības personāls, kas atbild par teritorijas un izgatavošanas zonu drošību. Ieteicams, lai ārējais apsardzes uzņēmums būtu sertificēts kvalitātes aspektu ziņā (piemēram, ISO 9001, DIN 77200).

3.3. DROŠĪBAS KONTROLES TELPA

Izgatavošanas teritorijā ir jābūt ierīkotai drošības kontroles telpai. Fiziskās drošības pasākumiem jāatbilst EN 50518 prasībām (sertifikāts nav nepieciešams) vai valsts tiesību aktu noteikumiem vai standartiem. Atkāpjoties no iepriekšējā teikuma, novirzes no EN 50518 ir pieļaujamas, ja tās ir balstītas uz riska novērtējumu. Drošības kontroles telpas durvīm pie ieejas un izejas jābūt aprīkotām ar karšu lasītāju vai biometrisko piekļuves kontroles sistēmu, kas reģistrē visas ienākošās un izejošās personas, un ar funkciju, kura neļauj ieiet vai iziet, izmantojot citas personas karti (angliski anti-passback function).

Ieteicams, lai vienmēr būtu nodrošināta vismaz divu operatoru (sargu) klātbūtne. Ieteicams, lai šie operatori (sargi) būtu izgatavotāja darbinieki.

3.4. APMEKLĒTĀJU VAI TREŠO PERSONU PIEKĻUVE

Visu trešo personu vai apmeklētāju piekļuve izgatavošanas zonām ir stingri jākontrolē saskaņā ar ISO 14298. Šīm personām visu laiku ir jābūt pavadītām, un tām vienmēr redzamā veidā jānēsā caurlaide.

3.5. PERSONĀLA PIEKĻUVE

Jānodrošina, ka izgatavošanas zonām drīkst piekļūt tikai pilnvarotie darbinieki, un tālab jāizmanto piekļuves kontroles sistēma, kas pamatojas uz stingru ikvienas personas kontroli. Ir jābūt ieviestai piekļuves kontroles procedūrai. Ieteicams, lai piekļuve tiktu piešķirta vienīgi atbilstoši principam “nepieciešamība zināt” (angliski need-to-know).

3.6. IZGATAVOŠANAS ZONU KONTROLE

Izgatavošanas zonas ir jākontrolē visu laiku un bez pārtraukuma. Laikā, kad izgatavošanas zonās netiek strādāts, tās ir fiziski jāslēdz un jāuzrauga.

Ja izgatavošanas zonām nepieciešams piekļūt laikā, kad izgatavošana nenotiek, par to ir jāinformē drošības nodaļa un ir jānodrošina tās darbinieku klātbūtne šādas piekļuves laikā. Šādos gadījumos iekļūšana izgatavošanas zonās nedrīkst būt iespējama, ja nav nodrošināta fiziska drošības nodaļas darbinieku klātbūtne (atšķirīgas atslēgas un to turētāji).

3.7. IENĀKOŠIE UN IZEJOŠIE MATERIĀLI

Izgatavotājam ir jābūt speciālai transportēšanas un piegādes zonai, kurā notiek darbības ar ienākošajiem un izejošajiem materiāliem un produktiem. Visām durvīm transportēšanas un piegādes zonā, tai skaitā perimetra nožogojuma vārtiem, starpdurvīm un iekšējām durvīm uz transportēšanas un piegādes zonu ir jābūt elektroniskā veidā savstarpēji saistītām un bloķējamām, t. i., kad vienas durvis tiek atvērtas, otras/pārējās durvis tiek elektroniski slēgtas.

Attiecībā uz šiem materiāliem ir jābūt ieviestām procedūrām apmeklētāju un transportlīdzekļu vadītāju pārbaudei. Ir jākārto reģistrs, kurā jāreģistrē ikviena materiālu piegāde.

3.8. PIEGĀDES ASPEKTI

ES PCD piegādi reglamentē dalībvalsts, kas noslēdz līgumu, kopā ar konkrēto izgatavotāju. Tā kā gatavi, taču vēl nepersonalizēti ES PCD ir uzskatāmi par drošības priekšmetiem, kas pakļauti augstam riskam, to transportēšanai jābūt maksimāli drošai.

Attiecībā uz katru transporta veidu ir jāveic vispārējs riska novērtējums, kas ir jādokumentē, un ir jāveic visi papildu drošības pasākumi, kuri ir atzīti par nepieciešamiem (piemēram, bruņots transportlīdzeklis, pavadošais transportlīdzeklis). Attiecīgajiem apstākļiem mainoties, šis riska novērtējums ir jāpārskata.

Visas iekraušanas un izkraušanas darbības, ieskaitot piegādi saņēmējai pusei, ir jāuzrauga pēc divkāršās kontroles principa, t. i., iesaistot divas vai vairākas personas.

Pavadzīmēs ir jābūt norādītiem transportējamo ES PCD sērijas numuriem.

Ieteicams transportēšanas laikā regulāri pārbaudīt drošības drukas produktus vedošo transportlīdzekļu statusu un atrašanās vietu. Ir jābūt vismaz divām neatkarīgām sistēmām, kas nodrošina efektīvu saziņu ar ārējiem partneriem gadījumā, ja transportēšanas gaitā rodas traucējumi.

Par ikvienu neatbilstību (piemēram, ja kāda no iesaistītajām pusēm neievēro šo transportēšanas prasību minimumu, notiek uzbrukums transportlīdzeklim vai transportēšanas laikā jebkāda iemesla dēļ kaut kas tiek pazaudēts vai iet bojā) nekavējoties jāziņo produktus izgatavojušajam uzņēmumam.

No vadītāja kabīnes nedrīkst būt iespējams piekļūt drošības produktiem, un nodalījumam, kurā tiek transportēti produkti, ir jābūt no metāla un pilnībā slēgtam (nedrīkst izmantot transportlīdzekļus ar tenta virsbūvi), turklāt iekraušanai un izkraušanai jānotiek pa slēdzamām durvīm. Slēdzeņu atslēgas nedrīkst vest tajā pašā transportlīdzeklī.

4. IZGATAVOŠANAS METOŽU UN MATERIĀLU DROŠĪBA

Šajā iedaļā ir sniegta nepieciešamā drošības informācija attiecībā uz materiāliem, ko izmanto ES PCD izgatavošanā. Izgatavotājam ir jānodrošina pilnīgas un visaptverošas revīzijas liecības, sākot no ienākošo drošības materiālu saņemšanas līdz ES PCD piegādei, kā arī par nevajadzīgo, sabojāto vai pusgatavo materiālu iznīcināšanu.

Izejmateriālu piegādātājus izraugās un par tiem atbild izgatavotājs, un vajadzības gadījumā tie ir jāapstiprina attiecīgajai dalībvalstij. Ieteicamais sertifikācijas līmenis drošības izejmateriālu piegādātājiem ir tāds pats kā izgatavotājiem, jo īpaši pēc ISO 14298. Ja izgatavotājs uzskata, ka piegādātājam ir laba reputācija un tas ir uzticams (ko izgatavotājs ir attiecīgi pārbaudījis), taču piegādātājs nav sertificēts, ir jāsaņem attiecīgās līgumslēdzējas dalībvalsts piekrišana un šai dalībvalstij par to ir attiecīgi jāinformē Komisija.

4.1. IESPIEDPLATES

Ieteicams visas ES PCD paredzētās iespiedplates izgatavot pilnvarotā izgatavotāja telpās, kur notiek ES PCD izgatavošana. Ja iespiedplates kļūst nevajadzīgas (piemēram, nolietošanās, defektu dēļ utt.), tās ir jāpadara nelietojamas un attiecīgā veidā droši jāiznīcina.

Visas iespiedplates, kuras varētu būt vajadzīgas turpmākām tirāžām, ir jāglabā drošā zonā uzņēmuma telpās.

Ja izgatavotājam nav iespējas iespiedplates izgatavot savās telpās, nepieciešamās iespiedplates drīkst pasūtīt tikai no iespiedplašu izgatavotāja, kuram ir laba reputācija, piemēram, no tāda, kurš iepriekš ir izgatavojis ES vīzas uzlīmju iespiedplates. Šādam iespiedplašu izgatavotājam jābūt sertificētam atbilstoši ISO 14298. Šīs iespiedplates pilnvarotajiem izgatavotājiem drīkst piegādāt tikai ar attiecīgās dalībvalsts piekrišanu. Par to ir jāpaziņo arī Komisijai.

4.2. PAPĪRS

ES PCD vajadzībām izgatavotais papīrs ir stingri jākontrolē. Tas attiecas gan uz papīra ražošanu, gan nepieciešamajām turpmākajām darbībām (līmvielas slāņa uzklāšanu). Lai nodrošinātu izsekojamību piegādes ķēdē, jāveic visu ruļļu un lokšņu drošības audits.

Visas ES PCD izgatavotājam piegādājamā papīra vienības pirms to piegādes ir jāsaskaita. Izgatavotājam piegādātās un izgatavošanas laikā izmantotās loksnes ir jāpārbauda un jāuzskaita.

Papīrs izgatavotājiem jāpiegādā, izmantojot drošu transportu. Attiecībā uz transportu ir jāveic vispārējs riska novērtējums, kas ir jādokumentē, un ir jāveic visi papildu drošības pasākumi, kuri ir atzīti par nepieciešamiem (piemēram, bruņots transportlīdzeklis, pavadošais transportlīdzeklis). Attiecīgajiem apstākļiem mainoties, šis riska novērtējums ir jāpārskata.

4.3. DIFRAKTĪVS OPTISKI MAINĪGA ATTĒLA ELEMENTS

ES PCD nepieciešamo difraktīvo optiski mainīgā attēla elementu (DOVID) izgatavošana un izmantošana ir jākontrolē, un tie jāuzskaita. Tas attiecas ne tikai uz gatavajām DOVID līmplēvēm, bet arī uz starpproduktiem un sabojātiem produktiem vai atkritumiem.

DOVID līmplēves pilnvarotajiem izgatavotājiem jāpiegādā, izmantojot drošu transportu. Piegādājamo DOVID skaits ir jāreģistrē.

DOVID līmplēves, kuras paredzēts izmantot izgatavotāja telpās, arī ir jākontrolē un jāuzskaita. Visi materiālu atkritumi ir jāuzglabā drošā veidā, un attiecīgā gadījumā tos var drošā veidā iznīcināt vēlāk. Līmplēves ir jāuzskaita tā, lai pēc pieprasījuma varētu uzrādīt pilnīgas revīzijas liecības.

Komisija vai dalībvalsts var pasūtīt DOVID veselam gadam, noformējot apvienotu pasūtījumu, lai samazinātu cenu, kas jāmaksā katrai dalībvalstij. Dalībvalstis atbild par līgumsaistībām un finansiālajām saistībām apvienotā pasūtījuma ietvaros. DOVID apvienotajā pasūtījumā var piedalīties vienīgi paziņotie izgatavotāji.

4.4. DROŠĪBAS IESPIEDKRĀSAS

ES PCD izgatavošanā izmanto drošības iespiedkrāsas, kas paredzētas tikai šādam pielietojumam. Iespiedkrāsas var pasūtīt no piegādātājiem ar labu reputāciju vai no citiem ES PCD izgatavotājiem vai izgatavot izgatavotāja telpās. Izgatavotājs drīkst piegādāt šīs iespiedkrāsas citam pilnvarotajam izgatavotājam tikai pēc tam, kad ir saņēmis pierādījumus par šā cita izgatavotāja atļauju izgatavot ES PCD.

Drošības iespiedkrāsas jāuzglabā drošā zonā. Ir jānodrošina audita procedūra, lai būtu iespējams izsekot izgatavošanas procesā izmantotajām iespiedkrāsām.

4.5. UZGLABĀŠANA

ES PCD izgatavošanā izmantotos materiālus var klasificēt šādi:

— pamatmateriāli (piemēram, iespiedkrāsas, papīrs ar aizsarglīdzekļiem),

— pamatlīdzekļi (piemēram, iespiedplates),

— starpprodukti (nepabeigtas veidlapas un/vai uzlīmes, kas vēl nav izgājušas visus izgatavošanas posmus),

— gatavie ES PCD – veidlapas un uzlīmes.

Katrā produktu uzglabāšanas un apstrādes posmā jānodrošina piemēroti drošības, uzskaites un kontroles pasākumi. Ieteicams, lai uzglabāšanas zonas atbilstu prasībām, kas noteiktas seifglabātavām (angliski strong rooms, skatīt ISO 14298).

5. KVALITĀTES KONTROLE

Katrs ES PCD izgatavotājs, apspriedies ar dalībvalsti, kas atļauj izgatavošanu, var norādīt, kādus kvalitātes kontroles pasākumus ieteicams veikt katrā izgatavošanas posmā. Minētajiem kvalitātes kontroles pasākumiem jānodrošina, ka izgatavotie ES PCD atbilst tehniskajām specifikācijām, kas noteiktas Padomes Direktīvā (ES) 2019/997 un uz tās pamata pieņemtajos īstenošanas aktos, un dažādās partijās izgatavoto ES PCD kvalitātes atšķirības ir pēc iespējas minimālas.

Ja ir izgatavoti un laisti apgrozībā ES PCD, kas neatbilst tehniskajām specifikācijām, attiecīgajai dalībvalstij nekavējoties par to jāpaziņo pārējām dalībvalstīm, kā arī Komisijai.

6. ATSAUCES

ISO 14298 Management of security printing processes (iepriekš CWA 14641) EN 50518 Monitoringa un trauksmes signālu uztveršanas centrs ISO 9001 Kvalitātes pārvaldības sistēmas ISO/IEC 27001 Informācijas drošības pārvaldības sistēmas

(1) SECRET UE/EU SECRET non classifiée en l’absence de la partie II de l’annexe/when detached from Part II of the Annex – non-classified.